Karin Nødgaard (DF), 2009-03-25:
Der har i ordførerkredsen været drøftelser om de foreslåede ændringer, og der er fremkommet en del høringssvar, som har indikeret, hvilke ønsker der har været i forhold til de områder, som loven indeholder.
Og som altid må man sige, at det er med interesse, at man kan læse de her høringssvar, og at der er tale om, at der er mange interessenter på det her område, som kan komme til orde.
Netop i forbindelse med lovforslaget er der jo kommet flere, som faktisk bakker op om forslaget, og så er der selvfølgelig også nogle, som er kommet med større eller mindre ændringer.
Ud fra de kommentarer, som også ministeriet er kommet med, er det vigtigt, at vi i dag udelukkende forholder os til de områder, som er nævnt, og ikke inddrager en hel masse andre områder, som måske nok er aktuelle for radio- og tv-området, men som ikke er relevante for det her forslag.
Men jeg vil også godt sige, at der ikke hersker nogen tvivl om, at der på radio- og tv-området lige for tiden er mange overvejelser og måske også både spænding og bekymring for, hvad den kommende tid vil bringe.
Der er jo store ændringer undervejs, som vi alle er meget spændt på hvordan egentlig vil blive ført ud i livet, og ganske naturligt er det jo, at der i en tid, hvor vi nærmer os den 1. november, hvor vi skal overgå til digitalisering, vil være mange tanker, som florerer både hos os politikere og rundtomkring i befolkningen.
I forbindelse med spørgsmålet om, om der skal indføres en sondring mellem landsdækkende ikkekommercielt tv og lokalt baseret ikkekommercielt tv, mener Dansk Folkeparti, at det i forbindelse med den udvidede sendetid over hele landet vil være udmærket, at man indfører sådan en sondring.
I forbindelse med den tillægsaftale, som tidligere i år blev indgået mellem medieforligspartierne, blev der åbnet mulighed for at opkræve abonnementsbetaling for TV 2 fra 2012 og også mulighed for en månedlig betaling af licens, såfremt den enkelte husstand vil foretrække det frem for at betale halvårligt.
Begge dele har vi jo drøftet indgående, og især i forbindelse med det første må jeg nok sige, at det i forbindelse med den situation, som er opstået med TV 2, er den bedste løsning, som vi fra politisk side er nået frem til.
Men jeg må da også sige, at det er uden at juble, at vi er nået frem til det.
Licensinspektørernes arbejde bliver i forslaget tydeliggjort, og på sigt må det også kunne komme alle til gavn, for det er jo netop også, som vi hørte fra den tidligere ordfører, en måde, man vil kunne komme sortseerproblematikken til livs på, hvis der er flere, der vælger at betale licens.
Det finder vi selvfølgelig i Dansk Folkeparti meget rimeligt.
Den del af forslaget, der skitserer must carry-forpligtelser, har givet mange kommentarer med på vejen, og det er ifølge forslaget intentionen, at disse forpligtelser udelukkende skal omfatte public service-hovedkanalerne på tv-området og ikke på radioområdet.
Det kan Dansk Folkeparti bakke op om, også fordi vi jo ved, at radiomodtagelse i dag ofte modtages trådløst eller over internettet, hvor udbydere ikke er underlagt forpligtelserne.
Det skal selvfølgelig slås fast, at Dansk Folkeparti er meget optaget af, at der stadig væk er forpligtelser for Danmarks Radio, i forbindelse med hvad der sendes på radioområdet.
Og når must carry-reglerne præciseres, vil det selvfølgelig også være med til at øge konkurrencemulighederne.
Det er jo en aftale helt tilbage fra 2006, hvor det blev besluttet at gøre op med princippet om, at alle kanaler skal være must carry-kanaler.
Dansk Folkeparti kan bakke op om forslaget.